
                                           NOTARITE  KODA


Lp pr Signe Viimsalu 
Maksujõuetuse teenistuse juhataja 

Konkurentsiamet
Tatari 39                                                                     Teie: 28.10.2023 nr 12-4/23-0110/111-90
10134  TALLINN                                                     Meie: 31.10.2023 nr 6-3/64-1 
(saadetud e-posti teel)
                                                                             
Nõudest teabe ja dokumentide saamiseks 
Lugupeetud pr Signe Viimsalu 
Olete edastanud 28.10.2023 kirjas selgitused notari ametitegevusega seotud teabe ja dokumentide saamise õiguse kohta seoses Tallinna notar Siret Paavel-Margnale esitatud nõudega nr 12-4/23-0110/111-78. 
Selgitustes toote ära viited pankrotiseaduse (PankrS) sätetele, sh PankrS § 1929 lõikele 2, mille kohaselt on maksujõuetuse teenistusel järelevalve teostamisel õigus saada viivitamata kohtult, haldurilt, võlgnikult, võlgniku lähikondselt, võlausaldajalt, võlausaldajate üldkoosolekult, pankrotitoimkonnalt, riigi- ja kohaliku omavalitsuse asutuselt ning krediidiasutuselt, samuti muult isikult tasuta teavet ja dokumente, mis on vajalikud järelevalve teostamiseks. 
Samas tuleb meie hinnangul arvestada, et notari ametitegevus on hõlmatud saladuse hoidmise kohustusega ning notaril on võimalik ametitegevusega seotud andmeid väljastada vaid seaduses toodud juhtudel. Saladuse hoidmise kohustuse ja notari ametitegevusega seotud andmete väljastamisega seonduvat reguleerib notariaadiseaduse (NotS) § 3. 

Tulenevalt NotS § 3 lõikest 2 annab notar andmeid oma ametitoimingute kohta ainult neile isikutele, kelle ülesandel või kelle suhtes ametitoimingud tehti, või nende esindajatele. Kohtu nõudmisel annab notar andmeid ametitoimingute kohta neis kriminaal-, tsiviil- või haldusasjades, mis on kohtu menetluses. Kohtu määruse alusel annab notar andmeid oma ametitoimingute kohta uurimisorganitele.
Seega on lisaks toimingu teinud isikule võimalik ametitoimingutega seotud andmeid anda vaid toimingu teinud isiku esindajale. Muudel juhtudel toimub andmete andmine kohtumääruse alusel.
Eeltoodust tulenevalt puudub NotS-is kui notarite ametitegevust reguleerivas eriseaduses regulatsioon notari ametitegevusega seotud andmete väljastamiseks muul viisil. Samuti puudub PankrS-is erisäte notarite ametitegevusega seotud andmete ja dokumentide väljastamise kohta. 
Märgime, et PankrS § 1929 lõige 2 sisaldab küll viidet krediidiasutusele, kuid selles sättes ei ole nimetatud notarit. Seega ei ole SEB Pangale saadetud Justiitsministeeriumi kirjas toodud selgitused notarile ja notari ametitegevusega seotud andmetele kohalduvad. 
Oleme valmis notari ametitegevusega seotud dokumentide väljastamise küsimust vajadusel arutama. Lisame käesoleva kirja saajate hulka ka Justiitsministeeriumi. 

